text: Beton-ansatte skal gå 75.000 kr. ned i løn
  16 marts 2010 kl. 10.37
  De ufaglærte 3F'ere på virksomheden Betonelements fabrikker i Esbjerg og Varde skal 20-25 procent ned i løn. Det kan betyde lønnedgang på op til 75.000 kroner årligt for den enkelte, skriver Nyhedsbrevet 3F.
  Multinational koncern 
  Sådan lyder kravet fra ejeren, CRH Denmark, der er en del af en multinational koncern. Også koncernens andre fabrikker er stillet overfor krav om lønnedgang.
  
  Nej til udspil 
  På både fabrikken i Esbjerg og i Varde har de ansatte sagt nej til ledelsens udspil. Man har siden uden held prøvet at nå til enighed.
   - Vi var fælles om opturen, og vi vil ikke alene betale for nedturen, siger tillidsmand Søren Panduro fra Esbjerg-fabrikken med henvisning til byggeriets og dermed fabrikkernes aktuelle krise.
  
  Tavs arbejdsgiver 
  Hos Betonelement oplyses, at kun produktionsdirektør Frank Hansen kan udtale sig, Han kan ikke træffes i denne uge.
  